Tmien kunsilli lokali se jibbenefikaw aktar minn €300,000 mill-MEPA wara li l-proġetti tagħhom issodisfaw il-kriterji meħtieġa biex jirċievu finanzjament permezz tal-Fond għall-Iżvilupp Urban (UIF) biex itejbu l-kwalità tal-ħajja tar-residenti. Il-Marsa se tibbenefika minn żewġ proġetti li jinkludu il-pavimentar ġdid u armar tat-toroq fi Pjazza San Vinċenz u tisbiħ għaż-żona madwar il-knisja Parrokkjali. Fi Triq in-Naħal fin-Naxxar, il-proġett jinkludi l-installazzjoni ta' dawl ġdid, l-iżvilupp ta' ċisterna tal-ilma taħt l-art, soft landscaping u xogħlijiet ta' pavimentar, gazebo tal-injam u bankijiet tal-ġebel. Il-kunsilli lokali tal-Imqabba, ta' Kerċem u tal-Mosta se jwettqu proġetti biex ittejbu u jsaħħu s-sigurtà tal-bandli fil-lokalitajiet. Il-kunsill lokali Għawdxi taż-Żebbuġ kiseb fondi li bihom se jsebbaħ ix-xatt ta' Marsalforn b'ilqugħ ġdid tal-ferro battuto u sistema ġdida tad-dawl għaż-żona fil-punent ta' Triq Santa Marija u Triq il-Qbajjar. Il-kunsill lokali tal-Isla se jwettaq proġett li jibdel u jinstalla dawl energy saving fi Triq il-Miġja tal-Papa waqt li fin-Nadur se jkun hemm bramel tal-iskart ġodda u mifruxa mar-raħal. Permezz tal-Fond għall-Iżvilupp Urban imniedi fl-2006 l-Awtorità investiet kważi €9 miljun fuq 262 proġett. .td_uid_3_5ee4e2e2c03d7_rand.td-a-rec-img{text-align:left}.td_uid_3_5ee4e2e2c03d7_rand.td-a-rec-img img{margin:0 auto 0 0}